Маңғыстау облысында 500 мың кітап қоры бар жаңа кітапхана ашылды
DATE: 12:01, 24 Қараша 2021 | GMT +5
TITLE: Маңғыстау облысында 500 мың кітап қоры бар жаңа кітапхана ашылды
URL: https://kaz.inform.kz/news/mangystau-oblysynda-500-myn-kitap-kory-bar-zhana-kitaphana-ashyldy_a3866299/
META: DATE: 12:01, 24 Қараша 2021 | GMT +5
TOTAL WORDS: 181
AUTHOR(S):
TEXT: Маңғыстау облысы әкімінің баспасөз қызметінен мәлім еткендей, ​Қабиболла Сыдиықов атындағы Маңғыстау облыстық әмбебап кітапханасының жаңа ғимаратының ашылу салтанатына облыс әкімі Нұрлан Ноғаев, Түркі мәдениетінің халықаралық ұйымының Бас хатшысы, профессор, дипломат әрі қоғам қайраткері Дүйсен Қасейінов, Қабиболла Сыдиықовтың зайыбы Гүлшат Сыдиықова, облыстық мәслихат депутаттары мен зиялы қауым өкілдері қатысты. ​Кітапханада 500 мың кітап қоры бар. Бұл облыстағы 66 кітапхананың әдістемелік орталығы болады. Ғимарат ішінде Тұңғыш Президент залы, зағип жандарға арналған арнайы зал, интернет залы, шетел әдебиеті залы, балалар мен жасөспірімдер залы, коворкинг орталығы сынды 12 зал мен 5 оқу бөлімі жұмыс істейді. Кітапхана қоры жыл сайын толығып отырады. Шарада сөз алған өңір басшысы Нұрлан Ноғаев оқырмандарды руханият ошағының ашылуымен құттықтап, кітапхана ұжымының жұмысына табыс тіледі. «Кітап бар жерде рухани өмір бар. Біз көшпелі халық болсақ та кезінде ауыз әдебиетімен қатар жазба әдебиеті де болған. Орхон енисей жазбаларымен Отырар кітапханасын бабаларымыз бізге мұра етіп қалдырған. Кітап - адамның рухани қазынасы. Ол солай болып қала береді. Адам тәнін ғана емес жанын да байытуға ұмтылады. Көзқарасын, түсінігін, ой-өрісін кеңейтуге осы 500 мыңнан астам кітаппен арнайы кабинеттердің ықпалы зор болады деп ойлаймын», - деді облыс әкімі
